KPOJEMI womi ɔ tu munyuhi komɛ nɛ e sɛ nɛ waa ngɔ lɛ kaa bɔ nɛ a ngma a. Nɔ hyɛmi nɔ́ ji kaa, e wo yo ko nɛ a ngma ‘Babilon Ngua’ ngɛ e hɛ nya tã. A tu yo nɛ ɔ he munyu kaa e hii si ngɛ “nimli,” kɛ “je mahi” a nɔ. (Kpojemi 17:1, 5, 15) Akɛnɛ yo ko be jã nyɛe maa pee nitsɛnitsɛ he je ɔ, e sa nɛ ‘Babilon Ngua a’ nɛ pee foni peemi mi nɔ́ ko. Lɛɛ mɛni ji nɔ́ nɛ foni peemi mi yo ajuama nɛ ɔ daa si ha mɔ?
A kale yo nɛ ɔ nɔuu ngɛ Kpojemi 17:18 kaa ‘ma kpetekpleenyɛ nɛ yeɔ je ɔ mi matsɛmɛ ɔmɛ tsuo a nɔ.’ Biɛ nɛ ji “ma” a tsɔɔ nimli a kuu ko. Akɛnɛ “ma kpetekpleenyɛ” nɛ ɔ ‘yeɔ je ɔ mi matsɛmɛ ɔmɛ tsuo a nɔ’ he je ɔ, e ngɛ heii kaa yo nɛ a tsɛɛ lɛ Babilon Ngua a maa pee blɔ nya tomi ko nɛ ngɛ he wami ngɛ je ɔ mi ma amɛ tsuo a nɔ. E sa saminya kaa a tsɛ lɛ ke je ɔ blɔ nya tomi. Mɛni blɔ nya tomi? E ji jami blɔ nya tomi. Mo kadi bɔ nɛ ngmami komɛ nɛ ngɛ Kpojemi womi ɔ mi ɔ ha nɛ wa na kaa e ji jami blɔ nya tomi ha.
Blɔ nya tomi ma nyɛ maa pee ma kudɔmi, jua yemi, loo jami kuu. Se yo nɛ a tsɛɛ lɛ Babilon Ngua a pi ma kudɔmi blɔ nya tomi, ejakaa Mawu Munyu ɔ de ke, “matsɛmɛ ɔmɛ nɛ ngɛ je ɔ mi,” aloo je nɛ ɔ mi ma nɔ yeli ɔmɛ kɛ lɛ “bɔ ajuama.” Ajuama nɛ e bɔ ɔ tsɔɔ kake nɛ e kɛ nɔ yeli nɛ ngɛ zugba nɛ ɔ nɔ pee, nɛ lɔ ɔ he je nɛ a tsɛɛ lɛ ke “ajuama kpanaku” ɔ nɛ.
Babilon Ngua a be nyɛe maa pee jua yemi blɔ nya tomi, ejakaa ‘jua yeli nɛ ngɛ zugba a nɔ’ maa ye aywilɛho be mi nɛ a ma kpata e hɛ mi ɔ. Ngɛ anɔkuale mi ɔ, a kale matsɛmɛ kɛ jua yeli ɔmɛ kaa a maa da “se lokoo” kɛ hyɛ Babilon Ngua a. (Kpojemi 18:3, 9, 10, 15-17) Enɛ ɔ he je ɔ, sisi numi ngɛ he kaa wa ma de ke Babilon Ngua a pi ma kudɔmi aloo jua yemi blɔ nya tomi, se mohu e ji jami blɔ nya tomi.
Munyu nɛ Kpojemi womi ɔ tu kaa Babilon Ngua a ngɔ e “kunya yemi” ɔ kɛ sisi jema amɛ tsuo ɔ, kpale ma sisi numi kaa Babilon Ngua a ji jami blɔ nya tomi ɔ nɔ mi. (Kpojemi 18:23) Akɛnɛ kunya yemihi tsuo je mumi yayamihi a dɛ mi, nɛ a kɛ jami hu ngɛ tsakpa he je ɔ, e be nyakpɛ kaa Baiblo ɔ tsɛ Babilon Ngua a ke “mumi yayamihi tsuo a si himi he.” (Kpojemi 18:2; 5 Mose 18:10-12) A kale blɔ nya tomi nɛ ɔ hu kaa, e teɔ si kɛ woɔ anɔkuale jami wawɛɛ, nɛ e waa “gbali” kɛ “ni klɔuklɔu ɔmɛ” yi mi. (Kpojemi 18:24) Niinɛ, ninyɛ nɛ Babilon Ngua a ngɛ ha anɔkuale jami ɔ nya wa saminya, nɛ lɔ ɔ he ɔ, e waa ‘nihi nɛ yeɔ Yesu he odase ɔ’ yi mi, nɛ e gbeɔ mɛ po. (Kpojemi 17:6) Enɛ ɔ he ɔ, e fɔɔ si pãa kaa, yo nɛ a tsɛɛ lɛ Babilon Ngua a daa si ha je ɔ lakpa jami blɔ nya tomi, nɛ jamihi tsuo nɛ teɔ si kɛ woɔ Yehowa Mawu ɔ piɛɛ he.